
JOSS WOOD

Kjærlighetens regler

Oversatt av Lill Kristin Edholm Østlie


Joss Wood liker bøker og å reise overalt, spesielt til de ville områdene sør i Afrika. Hun er gift, har to tenåringer og er slaven til to katter. Etter en karriere innen økonomi, skriver hun nå på heltid. Joss er medlem av Romance Writers of America, og Romance Writers of South Africa.


1

Aisha Shetty sendte et bekymret blikk bort på den store magen til Ro Miya-Matthews. De gikk nedover den steinbelagte stien gjennom det smaragdgrønne gresset. De hadde forlatt hovedhuset på St Urban, som kom til å forvandles til et seks-stjerners boutiquehotell under Aishas ledelse.

Aisha var bergtatt av tanken på at denne fantastiske, to hundre år gamle bygningen kom til å være basen for fremtiden hennes de neste seks månedene. Kanskje lenger. Hun kunne nesten ikke vente med å se hva mer St Urban hadde å by på. Bare ikke den nye sjefen hennes fødte før de kom frem til den gamle vinkjelleren, som var neste stopp på omvisningen.

Kvinnen vagget rundt som en and. Hun var høygravid.

«Hvor lenge har du igjen?» Aisha gjorde en gest mot magen hennes, og kortet ned stegene sine for å holde følge med Ros vagging.

Ro rynket på nesen. «Åtte uker. Det er tvillinger. To store gutter».

Aisha hevet øyenbrynene. «Seriøst?»

«Seriøst», svarte Ro. Hun satte hendene på hoftene og strakte ryggen bakover. Magen løftet seg, og under den trange t-skjorten så Ro at den beveget seg. Hun la hånden sin på kulen. De blå øynene hennes ble varme og fyltes med glede. «Jeg lovte Muzi å ta det mer med ro. Så jeg er glad for at vi fikk ordnet kontrakten, og at du er her nå.»

Aisha tenkte på kontrakten hun nettopp hadde signert. Hun måtte holde igjen for ikke å bryte ut i dans. Som en av ti konsulenter som jobbet for Lintel & Lily, et internasjonalt selskap dedikert til å designe, dekorere, renovere og etablere boutiquehoteller over hele verden, hadde hun blitt tildelt denne avtalen, for å sette Ros ambisiøse visjon for St Urban ut i livet.

Renovasjonen av bygningen var ferdig, og huset sto tomt. Nå gjensto alt fra tapet til servitørenes uniformer. Det var hennes jobb å forvandle denne herregården til et superluksuriøst sted.

Hvis hun lyktes, ville hun være nærmere en forfremmelse til daglig leder, når Miles Lintel, sjefen hennes, ble administrerende direktør og den berømte og velstående faren hennes gikk av med pensjon mot slutten av året.

Tittelen innebar høye forventninger, et stort inntektshopp, og mye stress, men hun ville endelig få råd til sitt eget hjem.

Hun hadde jobbet fra ulike hotellrom og leid i snart ti år. Nå ønsket hun å sove i en seng som var hennes, se på kunst hun hadde valgt ut selv, og lage mat i et kjøkken hun selv hadde designet.

Hun var lei av å være en profesjonell omstreifer, en velstående verdensvandrer. Hun måtte fortsatt reise, men hun ville ha sitt eget hjem å komme tilbake til. Et sted som var hennes. Det nå internasjonale selskapet Lintel & Lily var etablert i Sør-Afrika, men hadde hovedkontor i både Johannesburg og London. Dermed var begge byene et alternativ for hennes nye hjem.

Siden familien hennes, foreldrene og fire søstre, bodde i Cape Town, ville hun mest sannsynlig velge London. De hadde en tendens til å komme bedre overens når det var et kontinent mellom dem.

«Likte du hytta, Aisha?» Ro hørtes litt nervøs ut.

Aisha tenkte på toromshytta som sto gjemt innimellom trærne på baksiden av eiendommen. Den hadde en fantastisk utsikt over det spisse Simonsbergfjellet. Det var starten på høsten og været var fortsatt behagelig, men vinteren var våt og kald i Western Cape. Hytta hennes hadde peis, en koselig stue og en stor, myk seng. Den var smakfullt dekorert, og hun kom til å få det fint der.

«Den er nydelig, takk», svarte hun Ro.

Telefonen til Ro ringte. Hun unnskyldte seg og snudde seg for å ta den. Aisha så seg omkring. I likhet med huset var vinkjelleren en hvitkalket steinbygning med en beskjeden gavl over inngangen. Den hadde eikefat i et temperaturregulert rom i kjelleren. Den lå på den andre siden av en lund med eiketrær, som skiftet farge til gull og oransje. Området tilknyttet St Urban var stort og en liten elv rant mellom vingårdene og bygningene. Det var romantisk og frodig. Det fantes verre steder å tilbringe de neste månedene.

Allikevel lengtet Aisha etter å bosette seg i sitt eget hus, et sted som var hennes, omgitt av tingene hun hadde brukt de siste ti årene på å samle. Hun ville ta seg god tid til å finne det perfekte huset, sitt første virkelige hjem.

Hun kunne knapt tro at det hadde gått elleve år siden hun bodde i Cape. Over ti år siden hun møtte Pasco, og ti år siden de skilte seg. Det var fem år siden sist hun snakket med foreldrene sine, og hun kunne ikke huske sist hun snakket med tre av de fire søstrene sine.

Akkurat som foreldrene, som var professorer ved universitetet, var søstrene Shetty perfekte på alle områder. Aisha var bare på talefot med Priya, den eneste i familien som forsvarte henne for noen år siden. Priya, familiens fredsmegler, var overbegeistret for at Aisha var tilbake i Cape, og hun hintet hele tiden om en gjenforening med familien.

«Du kan ikke være det sorte fåret for alltid, Aisha.»

Som den eneste ikke-briljante søsteren, og den yngste, hadde Aisha alltid følt seg utenfor. Hun hadde aldri passet helt inn. På skolen hadde hun blitt omtalt som Hemas, Ishas, Priyas eller Reykas søster, og hun tvilte på at noen av lærerne visste hva hun egentlig het. Hun var gjennomsnittlig skoleflink, og havnet dermed i skyggen av søstrene.

Hun hadde vært søsteren deres, foreldrenes datter, og så Pascos kone. Det måtte et tenåringsoppgjør, et dårlig ekteskap og en hjerteskjærende skilsmisse til for å bli Aisha. Og ekstremt mange arbeidstimer for å etablere karrieren hennes. Hun ville ikke sette seg i en situasjon som ville få henne til å stille spørsmål ved egenverdien sin igjen, eller sin plass i verden.

Så, nei. Å kaste seg ut til pirajaene igjen, var ikke noe som fristet.

«Som jeg nevnte, ba vi ulike landskapsdesignere om å sende inn forslag. Jeg vil gjerne diskutere dem med deg», sa Ro, etter at hun var ferdig i telefonen. Hun gikk bortover og stoppet ved enden av bygningen. «Vi må få plantene på plass, så de rekker å etablere seg til vi åpner».

Hotellet skulle åpne i november, snaue fem og en halv måned unna. Det var mye som gjensto: Personalet måtte ansettes og læres opp, rommene skulle dekoreres og markedsføringsplanen måtte på plass. Det var hennes jobb å gjøre St Urban perfekt, slik at ting gikk som smurt fra den dagen de åpnet de to hundre år gamle dørene for betalende gjester. Ro Miya-Matthews betalte L&L godt for å gjøre St Urban til et av få seksstjerners boutiquehoteller i Afrika.

Tidligere hadde hun etablert hotell i utkanten av nasjonalparken Virunga, i Rwanda og Bahamas, Goa og Bhutan. På tross av at hun var familiens minst intelligente, hadde hun faktisk klart seg veldig bra.

Å få St Urban til å bli et boutiquehotell var en stor utfordring, men hun var veldig klar. Spesielt siden det lå en mulig forfremmelse i enden.

«Jeg vil gjerne se designernes ideer», svarte Aisha, mens de fortsatte å gå. «Er renoveringen av bygningene ferdig?»

«Flisleggerne er straks ferdige med badet i suite nr 10, og suite nr 5 males. De er ferdige i slutten av uken.»

Aisha var glad for å høre det, siden hun ventet teamet sitt og en jevn strøm av møbler i løpet av de neste ukene og månedene.

De gikk rundt til baksiden av huset, og Aisha la umiddelbart merke til at en tredjedel av murveggen manglet. Den hadde blitt erstattet med store vinduer. Hun kunne ikke huske noen endringer av kjelleren i bunken med dokumenter hun hadde fått tilsendt.

«Ro?»

Ro snudde seg mot henne, med magen først. «Mmm?»

«Dette er nytt», sa hun og gikk bort til tre- og stålstrukturen. Hun kikket inn i det lille rommet gjennom det støvete vinduet. Der så hun håndverkere slipe det lekre gule tregulvet.

«Hva skjer der inne?» spurte Aisha.

Det glødet spent i øynene til Ro. «Åh, det er et i-siste-liten-prosjekt.»

«Hva er prosjektet?» spurte Aisha, i håp om at det Ro hadde planlagt ikke var altfor omfattende, og at hun ikke ville legge til mange ting til den allerede enorme oppgavelisten.

«Jeg vil ha en eksklusiv gourmetrestaurant her, og jeg planlegger å invitere spennende og interessante kokker hit for å drive stedet i en begrenset periode.»

En gourmetrestaurant? Hva i alle dager tenkte Ro på? Visste hun hvor mye arbeid det ville innebære? Aisha hadde ikke planlagt å åpne en restaurant. Det var det heller ikke budsjettert for.

Ikke at penger var noe problem. Takket være at Ro arvet foreldrenes enorme eiendom, kunne hun lett legge til en million, eller fem, i budsjettet.

«Restauranten vil kunne servere opptil femten personer. Jeg vil ha en nytenkende og dyr matopplevelse, som man snakker om i lang tid. Et sted som skal være så eksklusivt og flott at det vil ta måneder, kanskje år, å få en reservasjon».

Å, kjære vene. Dette var verre enn hun hadde tenkt. Et av hennes første soloprosjekter var etableringen av en gourmetrestaurant i Hong Kong, og det hadde vært en helsikes jobb. Takket være det marerittet, hadde hun og Miles en egen avtale: Hun jobbet fletta av seg for Lintel & Lily, og Miles holdt henne unna restauranter med krevende og arrogante kokker.

Kokken i Hong Kong hadde minnet henne om Pasco. Han hadde vært arrogant, pushy og ekstremt selvsikker, akkurat som eksen hennes.

Aisha la hånden på brystbenet og prøvde å presse vekk smerten. Hun likte ikke å tenke på det korte ekteskapet. Det hadde tatt ni måneder fra de møttes til de var separert, og ett år til de var skilt. St Urban lå i Franschhoek, Pascos hjemby, så det var vel naturlig at tankene vandret til ham.

Aisha fulgte ikke med på Pasco. Hun prøvde tvert imot å unngå artikler om ham. Hun visste at han hadde en restaurant i Franschhoek, og at han tilbrakte mesteparten av tiden i New York. Der inspiserte han Michelin-restaurantene sine på Manhattan.

Den unge kokken hun hadde møtt i Johannesburg året etter at hun sluttet på skolen, hadde nå et kjent navn. Han var mangemilliardær takket være restaurantene sine og et vellykket reise- og matlagingsshow. Han var en av de unge og populære kjendiskokkene som ble hyllet som rockestjerner i den kulinariske verdenen.

Han hadde skapt seg det livet han ønsket, og hadde oppnådd mer enn han hadde sagt han skulle. Aisha ønsket at han kunne lagt en brøkdel av den energien inn i forholdet deres. Hvis han hadde gitt henne litt av den oppmerksomheten karrieren hans fikk, ville hun ikke forlatt ham. Hun hadde trodd han kunne lege sårene som familien hennes hadde gitt henne, men han hadde bare strødd salt i dem.

Å bli kjent med seg selv, å bli hel og leges, hadde vært så nødvendig for Aisha.

Ro klappet henne på armen. «Miles sa at du ville klare dette, spesielt siden du vil få hjelp med å etablere restauranten.»

«Hva slags hjelp?»

«Jeg kjenner en som gjerne vil komme med innspill til planleggingen, og til hva slags utstyr som trengs. Han er en gammel venn av mannen min, og vi stoler på ham».

Aisha klarte bare så vidt å skjule rystelsen. Hvem var denne fyren, og hvor mye visste han om luksusrestauranter? Det var ingen vits i å bruke hundre millioner på å etablere et hotell, for at det skulle rakne på grunn av en middelmådig restaurant.

Det å opprette en unik restaurant var en glimrende idé. Hun kunne fint se for seg en liten, smakfull og innbydende restaurant her. Men designet og konseptet måtte være inspirert av hotellet, forklarte hun Ro.

«Jeg forstår det. Det gjør jeg virkelig. Men han jeg kjenner, har lang erfaring, og vet hva han holder på med.»

Aisha så staheten i ansiktet til Ro og sukket. Hun måtte komme tilbake til dette senere. «Har du rådført deg med en interiørarkitekt? En fra Lintel & Lily, eller noen andre?»

«Nei, og nei».

Pokker.

Aisha likte best å jobbe ut ifra detaljerte planer, og hun likte ikke å påtvinge sine egne designpreferanser på et rom som ikke var hennes. For mye kunne gå galt, og kokker var spesielt vanskelige å jobbe med. De tok sjeldent imot bestillinger, eller forslag, særlig godt.

Hva skulle hun gjøre nå?

Aisha hørte en lav rumling av mannsstemmer komme fra den andre siden av bygningen. Ro, som sto ved hjørnet av bygningen, snudde seg, og Aisha hørte henne slippe ut et langt sukk. Øynene hennes ble myke, og munnen smilte. Man kunne lese ren lykke i ansiktet hennes.

Aisha kjente igjen det blikket. Det var blikket til en kvinne som så den hun var forelsket i. Det var slik hun en gang hadde sett på Pasco. Hun hadde elsket ham høyt, så høyt noen kan elske en mann. Hun hadde trodd at hvis hun lot ham være midtpunktet i sitt liv, ville hun bli hans, og han ville gi henne all den kjærligheten og oppmerksomheten hun hadde savnet i livet.

Men Pascos jobb var hans store kjærlighet, hans eneste kjærlighet, hans elskerinne, hans grunn til å stå opp om morgenen. Hun lå langt ned på prioriteringslista hans.

En høy mann i dyre chinos og gul t-skjorte, som matchet den mørkebrune huden hans, skyndte seg bort til Ro. Han bøyde seg frem og kysset henne, samtidig som han la en omsorgsfull hånd på magen hennes. Han trakk seg bakover og strøk et av hårstråene til Ro bak øret hennes.

«Kjære deg, du har vært på bena i hele dag. Du trenger å hvile.»

«Ikke mas, Muzi», sa Ro til ham. Hun gestikulerte til Aisha.

«Dette er Aisha, vår fikse-alt-som-må-fikses-leder», sa Ro til mannen sin, og så unnskyldende bort på Aisha. «Beklager, jeg har glemt den offisielle tittelen din.»

Aisha gliste. «Offisielt er jeg bedriftsrådgiver, men det du sa fungerer like bra», sa Aisha og håndhilste på Muzi. «Det er hyggelig å møte deg, Muzi.»

«I like måte, Aisha», sa Muzi. Han så seg over skulderen og nikket med hodet. «Se der ja, nå er han ferdig i telefonen».

En høy mann rundet bygningen, og Aisha kjente blodet forsvinne, og hjernen kortslutte. Verden ble utydelig, og Aisha hørte et brøl i ørene. Det var lyden av et innkommende tog, som var på vei rett mot henne.

Dette kunne ikke skje.

«Aisha Shetty, hils på Pasco Kildare.»

Å, herregud, dette skjedde virkelig.

*

Hans første tanke var, der er hun, og det andre han tenkte, var at hun så fantastisk ut, og det tredje, skrikende bak de to andre tankene, var at han fortsatt ville ha henne.

Da hjernen hans startet å virke igjen, stirret Pasco bort på henne. Han hadde fått øvd mer på å skjule sjokket sitt enn Aisha, og han så nå det mest uttrykksfulle ansiktet han noensinne hadde sett. Selv håpet han at han greide å holde et passivt uttrykk.

Men ekskona hans så virkelig bra ut. Nei, det var en latterlig underdrivelse, hun så fabelaktig ut. Hun var høy og slank, med ben som ga ham vann i munnen. Hun hadde på seg en hvit og oransje kjole, med et belte som fremhevet midjen hennes. Kjolen satt som støpt på henne, og endte to centimeter over knærne. Baksiden av den fikk det til å krible.

Håret hennes var lengre nå enn da hun var yngre. Det var trukket vekk fra ansiktet, og hvilte midt på ryggen som sobelsvarte krøller. Ansiktet var, dessverre, like vakkert som før. Høye, definerte kinnben, fyldige lepper som innbød til kyssing, og store svarte øyne omkranset av lange øyevipper.

Han syntes hun var nydelig da hun var nitten, nå var hun enda finere. Denne utsøkte kvinnen hadde vært konen hans en gang. Han hadde avlagt et løfte til henne, og hun til ham. Løfter ingen av dem hadde klart å holde. De hadde mislyktes. Han hadde mislyktes, og det var ikke noe han snakket om.

Pasco strøk hånden over ansiktet, og tenkte tilbake på det impulsive bryllupet. Det hadde skjedd bare tre uker etter at de møttes for første gang. Han hadde vært nødt til å dra tilbake til Johannesburg. Han skulle starte i jobben som souschef for en av landets beste kokker. Det var vanskelig å forestille seg et avstandsforhold. Hun hadde fortalt at foreldrene hennes ville nekte henne å flytte vekk fra Cape Town for å bo med ham. Siden han ikke ville miste henne, hadde han foreslått at de skulle gifte seg.

Hun hadde overrasket ham med å si ja, og noen dager senere giftet de seg i tinghuset.

De dro til Johannesburg fulle av forelskelse og elskov, og flyttet inn i den lille leiligheten hans. Hun prøvde å komme seg etter en brutal krangel med foreldrene. Det tok ham bare noen dager å innse at han ikke lenger bare hadde seg selv å ta vare på. Han var nå ansvarlig for henne også. Ved å signere ekteskapskontrakten ble han ektemann, og hans oppgave, i hvert fall i hans hode, var å gi henne stabilitet, et hjem og en anstendig livstil.

Med sin egen ustabile barndom i bakhodet, fylt med både opp- og nedturer, hadde han fått litt panikk ved tanken.

Alt han hadde visst med sikkerhet, var at han ikke skulle bli som faren sin. Han ville ikke såre Aisha slik faren hadde såret moren hans. Han visste hva det var å leve i usikkerhet og frykte morgendagen, så han hadde lovt seg selv, mens han lå på en smal seng i det bitte lille kaninhullet deres, at han skulle bli den ektemannen faren hans aldri var. Han skulle jobbe så hardt som mulig, være suksessfull, og bli en mann Aisha kunne være stolt av å kalle ektemannen sin. Han skulle vise faren sin, hvor nå enn han befant seg, hvordan vellykkethet så ut.

I den smale sengen, der hun lå halvveis oppå ham, sverget han på å gi henne alt. Hun skulle aldri ha en grunn til å gå, eller til å forlate ham.

Ironisk nok var det nøyaktig det Aisha hadde gjort.

«Hei, Aisha», sa han og kjente benene gynge da øynene hennes traff hans. «Det var lenge siden.»

Sist han hadde sett henne, var da han dro på jobb en tidlig høstmorgen for mange år siden. Han hadde trodd han skulle få se henne igjen senere på dagen. Han husket tydelig kvelden i forveien, hvor ivrig han hadde vært etter å fortelle henne at han hadde blitt tilbudt en stor sum penger for å ta jobben som sjefskokk på en eksklusiv restaurant i London.

Han hadde tatt med seg en flaske med champagne hjem, og fortalt henne om planene sine. Hun måtte bli i Sør-Afrika i noen uker, kanskje en måned eller to, mens hun ventet på visumet. Han ville reise i forveien og finne et hjem til dem, og gjøre alt klart til hun kom.

Hun hadde gratulert ham. De hadde elsket og han hadde sovnet spent på fremtiden. Endelig så fremtiden lys ut.

Han kom hjem til en tom leilighet den kvelden. Først trodde han hun var ute med venner, og ble litt urolig for at hun var sen. Ved midnatt var han ordentlig bekymret, og klokken ett på natten begynte han å bli hysterisk. Ti over to fant han notatet hennes på puten sin.

Han husket fortsatt det som sto skrevet.

Gratulerer med jobbtilbudet, men vi vet begge at dette ikke funker. Vi funker ikke. Jeg kan ikke ha det slik som dette. Dra og ta London med storm, Pas. A.

«Hei, Pasco.» Muzis skarpe øyne hoppet frem og tilbake mellom dem. «Kjenner dere hverandre?»

Pasco kunne ikke noe for det kyniske smilet sitt. «Vi var gift i ca ti minutter, for flere år siden».

Muzi hevet øyenbrynene overrasket. «Var dere gift? Seriøst? Og hvorfor i alle dager visste ikke jeg dette?»

Pasco så på Aisha, som sto og vred seg. Det var hun som hadde insistert på at han skulle vente i bilen, mens hun fortalte familien at hun hadde giftet seg. Hun hadde kommet ut med en diger koffert i den ene hånden, og en tung boks i den andre. De store, brunsvarte øynene hennes hadde vært fylt av angst. Foreldrene hadde ikke tatt nyheten godt, og hun visste ikke om hun noen gang kom til å være velkommen i huset deres igjen.

De hadde planlagt å besøke foreldrene hans samme dag, men Aisha var helt ute av seg. Dermed reiste de fra Cape Town uten å fortelle noen flere om giftermålet. Siden han ikke ville fortelle det via telefon, tenkte han at han fikk ta det senere når han returnerte til Johannesburg, men de dro ikke tilbake den vinteren. Han hadde tenkt å fortelle vennene og familien det når de dro dit i julen, kanskje til og med ha en seremoni i kirken og en liten bryllupsmottakelse. Han hadde aldri forestilt seg at de skulle bli separert i september, og skilt før jula begynte.

Før Pasco fikk svart Muzi, gikk Ro bort til Aisha og la hånden på skulderen hennes. «Unnskyld, jeg visste virkelig ikke at du og Pasco hadde vært gift». Ro så varmt på Pasco. «Dette må være litt av et sjokk for deg. La oss heller møtes om et par dager, så kan vi snakke mer om restauranten, og hans involvering i det hele».

Pasco skulle til å si noe da Aisha løftet hånden. Huden hennes var blekere enn den vanlige nyansen av lys gyllenbrun, og øynene var harde som kull. «Beklager, men jeg forsto ikke helt. Hva mente du?»

Ro rynket på nesen og pekte mot oppussingen. «Du kommer til å jobbe med Pasco for å få restauranten opp til den standarden vi ønsker», sa Ro og så ukomfortabel ut. «Han er mateksperten min.»

Aisha lukket øynene et øyeblikk. Pasco telte til ti og ventet på at hun skulle miste besinnelsen. Aisha var ikke i stand til å ta et steg tilbake og se situasjonen utenfra uten følelser.

«Uansett om Pasco og jeg har vært gift eller ei, så skal ikke det ha noe å si for om jeg klarer å gjøre jobben min. Jeg er en av de beste og mest erfarne konsulentene i selskapet, og et kortvarig forhold for så lenge siden, vil ikke påvirke meg i det hele tatt.»

Både Muzi og Ro sukket lettet. Pasco klødde seg i nakken, overrasket over hennes følelsesløse respons. Han kunne ikke la være å beundre måten hun skjøv skuldrene bakover på og rettet seg opp i ryggen. Hun hadde blitt voksen nå, tenkte han. Mer motstandsdyktig. Men et kortvarig forhold? Herregud. Ordene hennes gjorde ham forbannet. De fikk ham til å føle seg som en flue hun børstet av ermet.

«Jeg er profesjonell, og jeg skal håndtere dette», sa hun. «Dette blir ikke et problem.»

Bra for henne, men han kunne ikke jobbe med noen som fikk hjertet hans til å galoppere og munnen til å bli tørr. Han var ikke redd for hardt arbeid, han likte godt en utfordring, men å forvente at han skulle jobbe med ekskonen sin, kvinnen som forlot ham, var å be om mer enn han kunne gi. Hun hadde forstyrret livet hans en gang, og han vil aldri gi henne, eller noen annen jente, makten til å gjøre det igjen.

Men hun var ikke en jente lenger. Hun var en kvinne nå.

En sexy, uoppnåelig og veldig vakker kvinne.

Han ønsket henne fortsatt inderlig. Begjæret etter henne skremte ham. Nok en grunn til at de ikke burde jobbe sammen.

«Det er jeg veldig glad for å høre, Aisha. Takk for det», sa Ro og smilte.

Muzi la armen sin rundt Ros midje. «Hvis du ikke trenger Ro til noe mer, Aisha, vil jeg ta konen min med meg hjem», sa han. Siden Ro ikke protesterte, må hun ha vært mer sliten enn hun så ut. Eller kanskje de prøvde å gi ham og Aisha litt tid alene?

Det skulle ikke mye til før han ble sint. Han var ikke klar for å være alene med Aisha, eller noen andre, så han gjorde en gest mot stien som førte dem tilbake til hotellet. «La oss alle gå den veien», foreslo han kaldt.

Ro sendte ham et forsiktig smil. «Egentlig ville jeg sette pris på om du viste Aisha restauranten og fortalte henne hva vi tenker», sa Ro. «Det vil være til stor hjelp for meg, Pas».

Pasco snudde seg og så mot bilen sin. Han lurte på hvor lang tid han brukte bort dit. Han hadde lyst til å smette inn i bilen, skru på tenningen og forsvinne som en rakett. Han hadde ikke noe behov for å dra tilbake til fortiden og vekke gamle minner.

Ro vagget bort til ham. Det fantes ikke noe annet ord for den gangen. Hun stilte seg på tærne og kysset ham på kinnet. «Takk, jeg setter stor pris på det».

Hva? Han hadde da ikke sagt at han ville!

Ro fortalte Aisha at hun skulle oppdatere henne senere, og så flettet hun fingrene sine sammen med Muzis. Pasco så dem gå. Da de var utenfor hørevidde, snudde han seg mot Aisha igjen. Det var vel best å få ting avklart.

«Dette er min by, mine venner og min verden. Jeg er ikke interessert i å jobbe sammen med deg, og jeg er sikker på at firmaet ditt kan sette inn noen andre uten altfor mye trøbbel», sa han med en hard stemme.

Det tok noen sekunder før ordene hans sank inn. Da de gjorde det, stirret hun olmt mot ham.

«Min jobb, min karriere. Jeg skal ingen steder», sa Aisha med en stemme full av frustrasjon. «Du kan dra, så ansetter jeg en annen konsulent til restauranten. Jeg kjenner flere, så jeg trenger ikke deg.»

Ja, det hadde hun gjort klinkende klart da hun forlot ham. Pasco prøvde å massere vekk hodepinen som kom krypende. «Ro er venninnen min. Hun ba meg om råd når det gjaldt restauranten, men jeg kan ikke jobbe med deg. Hvis du trenger det, så snakker jeg gjerne med sjefen din for deg. Gi meg nummeret hans.»

Munnen hennes åpnet seg og øynene glitret av irritasjon. «Din arrogante drittsekk! Hvem tror du at du er? Jeg skal ingen steder. Og sjefen min er en dame, din nedlatende dust!»

«Jeg mente bare …» Hvorfor prøvde han å forklare seg? Pokker heller! «Jeg vil at du skal dra, Aisha.»

«Du kan dra!» svarte Aisha. Temperamentet fikk kinnene hennes til å bli rosa. «Jeg vil heller bli bitt av en kobra enn å jobbe med deg. Du er superstjernekokken som har mange jern i ilden. St Urban er mitt eneste prosjekt, så la det få være i fred! Jeg har signert en kontrakt, og denne jobben er viktig for meg karrieremessig», freste Aisha. Hun boret en finger inn i brystet hans. Hun sto så nært at han kunne se fargenyansene i de svartbrune irisene hennes, og det lille arret hun hadde på overleppen. Hun luktet annerledes nå, og hadde på seg noe sexy som fikk hodet hans til å spinne. Tankene om restauranter og hoteller forsvant, og minnene om hennes smidige og vakre kropp dukket opp. Hver dråpe av viljestyrke han hadde, måtte til for ikke å lene hodet fremover og dekke munnen hennes med leppene og dra henne inntil seg.

Hvis han hadde gjort det, ville han nok fått seg en knyttet høyrehånd. Hun så kanskje ut som den lille jenta han giftet seg med, men hun hadde vokst. Blitt tøffere, hardere og mer krigersk.

Han visste ikke om han skulle være frustrert eller fascinert.

Uvitende om tankene hans, stakk Aisha hånden igjennom det tykke håret sitt og sendte ham et olmt blikk. «Jeg blir her, og jeg skal gjøre jobben min. Det inkluderer å etablere denne restauranten. Hvis du bestemmer deg for å være en del av den prosessen, skal du behandle meg høflig og med respekt. Ok?»

Da han ikke svarte med annet enn å heve øyenbrynene, slengte hun hendene i været og snudde seg. Hun tok et par skritt før hun stoppet for å kaste et rasende blikk over skulderen. «Jeg har arbeid som må gjøres, Kildare, og du kaster bort tiden min».

